པག་ཚད་སུམ་བརྒྱ་ལྔ་བཅུ་ཡོད་པ་ལྕགས་རི་ལ་བསྟན་ཅིང་ངོས་གཞན་གསུམ་ལ་སྟོང་ཕྲག་གཉིས་རེ་ཡོད་པ། དེ་བཞིན་དུ་ལྷོ་གླིང་སྔོན་པོ་སོ་ག་ངོས་ཆུང་ཤོས་ལྕགས་རི་ལ་བསྟན་པ་ལ་དཔག་ཚད་ཕྱེད་དང་བཞི། ངོས་གཞན་གསུམ་ལ་སྟོང་ཕྲག་གཉིས་རེ་ཡོད་པ། ནུབ་གླིང་དམར་པོ་ཟླུམ་པོ་དཔག་ཚད་སྟོང་ཕྲག་བརྒྱད་ཀྱིས་འཁོར་བ། བྱང་གླིང་སེར་པོ་གྲུ་བཞི་པ་ངོས་རེ་ལ་དཔག་ཚད་ཉིས་སྟོང་རེ་ཡོད་པ། གླིང་ཕྲན་བརྒྱད་ཀྱང་རང་གླིང་ལས་ཆུང་བ་མ་གཏོགས་འདྲ་ཞིང་གླིང་དེ་ཐམས་ཅད་ཕྱི་སྣོད་ཀྱི་འཇིག་རྟེན་དགེ་བཅུའི་དཔལ་དང་ལྡན་པ་སྟེ། དེའང་། ཁང་ས་ཞིང་ས་ས་ཡི་དགེ །ཁང་ཤིང་འབུད་ཤིང་ཤིང་གི་དགེ །ཞིང་ཆུ་བཏུང་ཆུ་ཆུ་ཡི་དགེ །ཁང་རྡོ་འཐག་རྡོ་རྡོ་ཡི་དགེ །གམ་འབྲོག་རྒྱང་འབྲོག་རྩྭ་ཡི་དགེ །ཞེས་སོ། །ནང་བཅུད་ཀྱི་སེམས་ཅན་ཐམས་ཅད་ཁྱད་གཞི་དལ་འབྱོར་གྱི་ཆོས་བཅོ་བརྒྱད་དང་ལྡན་ཞིང་། ཁྱད་ཆོས་མཐོ་རིས་ཀྱི་ཡོན་ཏན་བདུན་དང་འཁོར་ལོ་ཆེན་པོ་བཞི་དང་ལྡན་པ་ཐེག་པ་ཆེན་པོའི་རིགས་ཅན་དབང་པོ་རྣོན་པོ་ཤ་སྟག་ཏུ་གྱུར་པས་གང་བར་བསམ། ཡོན་ཏན་བདུན་ནི། རིགས་ལྡན་གཟུགས་བཟང་ལོངས་སྤྱོད་ཆེ། །ཤེས་རབ་ཕུན་ཚོགས་དབང་ཕྱུག་ལྡན། །ནད་མེད་ཤིན་ཏུ་ཚེ་རིང་བ། །མཐོ་རིས་ཡོན་ཏན་བདུན་ཞེས་གསུངས། །ཞེས་སོ། །འཁོར་ལོ་ཆེན་པོ་བཞི་ནི། མཐུན་པར་གྱུར་པའི་ཡུལ་དུ་གནས་པ་དང་། །སྐྱེས་བུ་དམ་པ་ལ་ནི་བསྟེན་པ་དང་། །བདག་ཉིད་ལེགས་སྨོན་སྔོན་ཡང་བསོད་ནམས་བྱས། །འཁོར་ལོ་ཆེན་པོ་བཞི་ནི་ཁྱེད་ལ་མངའ། །ཞེས་སོ། །རིན་པོ་ཆེའི་རི་བོ་ཞེས་པའི་ཚེ་ཤར་གླིང་གསུམ་གྱི་ནང་ཐམས་ཅད་རིན་པོ་ཆེ་སྣ་བདུན་གྱི་རི་གྲངས་མེད་པས་མཛེས་པར་གྱུར་པར་བསམ། དེ་བཞིན་དུ་ལྷོ་གླིང་གསུམ་གྱི་ནང་ཐམས་ཅད་ཤིང་ཡལ་ག་ལོ་འདབ་མེ་ཏོག་འབྲས་བུ་རྣམས་རིན་པོ་ཆེ་སྣ་ཚོགས་སྤེལ་མ་བྱས་པ་བསམ་གྱིས་མི་ཁྱབ་པས་གང་བ། ནུབ་གླིང་གསུམ་གྱི་ནང་ཐམས་ཅད་འདོད་འཇོས་ཀྱི་བ་རྭ་དང་རྨིག་པ་ཨིནྡྲ་ནི་ལའི་མདོག་ཅན་སྤུ་རེ་རེ་ནས་ཇི་འདོད་འབྱུང་བ་སོགས་ཡོན་ཏན་ཀུན་གྱི་ཁྱུ་ཡིས་གང་བ། བྱང་གླིང་གསུམ་གྱི་ནང་ཐམས་ཅད་མ་རྨོས་མ་བཏབ་པའི་འབྲས་ས་ལུ་སོགས་ལོ་ཏོག་ཕུན་སུམ་ཚོགས་པ་ཇི་ལྟར་བརྔས་ཀྱང་སླར་སྐྱེ་བས་ཡོངས་སུ་གང་བར་བསམ། འཁོར་ལོ་རིན་པོ་ཆེ་ཞེས་པའི་ཚེ་ཤར་གླིང་གི་སྟེང་གི་བར་སྣང་ཐམས་ཅད་དུ་གསེར་གྱི་འཁོར་ལོ་རྩིབས་སྟོང་དང་ལྡན་པ། གླིང་བཞི་དབང་དུ་བསྡུ་ནུས་པ་གྲངས་མེད་པས་གང་བ། དེ་བཞིན་དུ་ལྷོ་གླིང་གི་སྟེང་གི་ནམ་མཁར་དགོས་འདོད་ཐམས་ཅད་ཀྱི་ཆར་འབེབས་ཤིང་འོད་ཀྱིས་དཔག་ཚད་སོགས་སྣང་བར་བྱེད་པ་ནད་ཀུན་སེལ་ནུས་པའི་ཡིད་བཞིན་གྱི་ནོར་བུ་བསམ་གྱིས་མི་ཁྱབ་པས་གང་བ། ནུབ་གླིང་གི་སྟེང་གི་བར་སྣང་ཐམས་ཅད་དུ་གཟུགས་མཛེས་ཤིང་བལྟ་ན་སྡུག་པ་ཇི་འདོད་ཀྱི་རེག་བྱ་ཅན་ཕྲག་དོག་དང་མིག་སེར་ཆུང་བ་སོགས་ཡོན་ཏན་དང་ལྡན་པའི་བཙུན་མོ་རིན་པོ་ཆེ་གྲངས་མེད་པས་གང་བ། བྱང་གླིང་གི་སྟེང་གི་ནམ་མཁར་དེས་ཤིང་མཛངས་པས་འོག་གི་གཏེར་མཐོང་བ། རྒྱལ་པོའི་བཀའ་ཐམས་ཅད་ཆོས་བཞིན་དུ་སྒྲུབ་ནུས་པའི་བློན་པོ་རིན་པོ་ཆེ་གྲངས་མེད་པས་གང་བ། ཤར་ལྷོའི་སྟེང་གི་བར་སྣང་དུ་ཡན་ལག་ཐམས་ཅད་ལེགས་པར་ས་ལ་གནས་པ་གངས་ཀྱི་རི་བོ་འགྲོ་ཤེས་པ་ལྟ་བུ་ཕ་རོལ་གྱི་དགྲ་སྡེ་འཇོམས་པའི་གླང་པོ་ཆེ་མང་པོས་གང་བ། ལྷོ་ནུབ་ཀྱི་སྟེང་གི་ནམ་མཁར་གླིང་བཞི་ཉིན་ཕྱེད་ཙམ་གྱིས་འཁོར་ནུས་ཤིང་བསམ་པ་ལྟར་བྱེད་པའི་རྟ་ཅང་ཤེས་མཛེས་པ་བརྒྱ་སྟོང་གིས་གང་བ། ནུབ་བྱང་གི་ནམ་མཁའ་ལ་ཕ་རོལ་གྱི་དགྲ་སྡེ་ཐམས་ཅད་གནོད་འཚེ་མེད་པར་ཆོམས་ནུས་པའི་དཔའ་སྟོབས་དང་ལྡན་པའི་དམག་དཔོན་རིན་པོ་ཆེ་གྲངས་མེད་པས་གང་བ། བྱང་ཤར་གྱི་སྟེང་གི་བར་སྣང་དུ་འདོད་དགུ་ཐམས་ཅད་མི་ཟད་པར་ལེན་དུ་ཡོད་པའི་གཏེར་ཆེན་པོའི་བུམ་པ་རས་བཟང་གིས་མགུལ་དཀྲིས་དང་དཔག་བསམ་གྱི་ཤིང་གི་ཁ་རྒྱན་བསམ་གྱིས་མི་ཁྱབ་པས་གང་བར་བསམ། སྒེག་པ་མ་སོགས་ཀྱི་ཚེ་གསེར་རི་ཕྱི་མ་དྲུག་གི་སྟེང་གི་བར་སྣང་ཐམས་ཅད་དུ་སྒེག་སོགས་མཆོད་པའི་ལྷ་མོ་བརྒྱད་ཀུན་རིག་ལས་འབྱུང་བ་ལྟར་རྒྱན་དང་ཆ་ལུགས་རྫོགས་པ་མཛེས་ཤིང་ཡིད་དུ་འོང་བ། ཟག་མེད་ཀྱི་བདེ་བ་བསྐྱེད་པའི་ཉམས་འགྱུར་དུ་མ་དང་བཅས་བཞེངས་སྟབས་ཀྱིས་འཁོད་པ་གྲངས་མེད་པ་སྤྲིན་ཕུང་འཁྲིག་པ་ལྟར་བསམ། ཉི་མ་ཞེས་པའི་ཚེ་གཉའ་ཤིང་འཛིན་གྱིས་སྟེང་དུ་རྒྱུ་ནོར་བུ་མེ་ཤེལ་ལས་གྲུབ་པ་དཔག་ཚད་ལྔ་བཅུ་རྩ་གཅིག་ཡོད་པའི་ཉི་མའི་དཀྱིལ་འཁོར་ཚ་ཟེར་འོད་ཀྱིས་ཕྱོགས་ཀུན་ཁྱབ་པ་གཅིག་བསམ། དེ་བཞིན་དུ་ནུབ་ངོས་སུ་ནོར་བུ་ཆུ་ཤེལ་ལས་གྲུབ་པ་དཔག་ཚད་ལྔ་བཅུ་ཡོད་པའི་ཟླ་བའི་དཀྱིལ་འཁོར་བསིལ་ཟེར་གྱིས་ཕྱོགས་ཀུན་ཁྱབ་པ་གཅིག་བསམ། ལྷོ་ངོས་ཀྱི་སྟེང་ཐམས་ཅད་དུ་གསེར་གྱི་ཡུ་བ་དང་ནོར་བུ་རིན་པོ་ཆེའི་ཏོག་ཅན་ལྷ་ཡི་གོས་དང་རིན་པོ་ཆེའི་འཕྱང་འཕྲུལ་དུ་མས་ཁོར་ཡུག་ཅན་གྱི་རིན་པོ་ཆེའི་གདུགས་བརྒྱ་སྟོང་དུ་མས་གང་བ། བྱང་ངོས་ཀྱི་སྟེང་ཐམས་ཅད་དུ་ལྷ་རྫས་ཀྱི་གོས་སྣ་ཚོགས་ཀྱིས་སྤྲས་པ་ཡིད་བཞིན་ནོར་བུའི་ཏོག་དང་གསེར་གྱི་ཡུ་བ་ཅན་གྱི་མི་མཐུན་པའི་ཕྱོགས་ལས་རྣམ་པར་རྒྱལ་བའི་རྒྱལ་མཚན་གྲངས་མེད་པས་གང་བ་རྣམས་ལམ་གྱིས་གྲུབ་པར་བསམ། དེ་ནས་འབྲུ་ཅུང་ཟད་ཕྱོགས་ཐམས་ཅད་དུ་བཀྲམ་ལ་ལྷ་དང་མི་ཡི་དཔལ་འབྱོར་སོགས་བརྗོད་ཚེ་རི་གླིང་དེ་དག་གི་སྟེང་དང་བར་སྣང་ཇི་རིགས་པར་བཀྲ་ཤིས་པའི་རྟགས་དང་རྫས་བརྒྱད། ཉེ་བའི་རྒྱལ་སྲིད་བདུན། འདོད་པའི་ཡོན་ཏན་ལྔ་ལ་སོགས་པ་མདོར་ན་ལྷ་མིའི་དཔལ་འབྱོར་མཁོ་རྒུ་ཡིད་དུ་འོང་བ་མ་ཚང་བ་མེད་པས་གང་བར་བསམ་པ་ནི་གླིང་བཞི་པའི་འཇིག་རྟེན་གྱི་ཁམས་གཅིག་ཡིན་ལ། དེ་ལྟ་བུ་སྟོང་ཕྲག་གཅིག་གི་མཐར་ལྕགས་རི་ཆེན་པོ་གཅིག་གིས་བསྐོར་བ་ནི་སྟོང་དང་པོ་སྤྱི་ཕུད་ཀྱི་འཇིག་རྟེན་གྱི་ཁམས་ཞེས་བྱ། ཡང་དེ་འདྲ་བ་སྟོང་ཕྲག་གཅིག་གི་མཐར་ལྕགས་རི་ཆེན་པོ་གཅིག་གིས་བསྐོར་བ་ནི་སྟོང་གཉིས་པ་བར་མའི་འཇིག་རྟེན་གྱི་ཁམས་ཞེས་བྱ། ཡང་དེ་ལྟ་བུ་སྟོང་ཕྲག་གཅིག་གི་མཐར་ལྕགས་རི་ཆེན་པོ་གཅིག་གིས་བསྐོར་བ་ནི་སྟོང་གསུམ་གྱི་སྟོང་ཆེན་པོ་སྟེ། དེ་དག་ན་གླིང་བཞི་ཉི་ཟླ་སོགས་བྱེ་བ་ཕྲག་བརྒྱ་འམ་དུང་ཕྱུར་བཅུ་ཡོད་པ་དེ་ལྟ་བུ་ཞིག་གསལ་བཏབ། དེ་ལས་འོད་ཟེར་བརྒྱ་སྤྲོས་པའི་འོད་ཟེར་རེ་རེའི་རྩེ་མོར་རིན་པོ་ཆེའི་པདྨ་སྟོང་གསུམ་གྱི་ཁྱོན་དང་མཉམ་པ་རེ་རེ། དེ་དག་གི་སྟེང་དུ་སྔར་བསྒོམ་པ་ལྟར་གྱི་སྟོང་གསུམ་འཇིག་རྟེན་རེ་རེ། ཡང་དེ་དག་རེ་རེ་ལས་འོད་ཟེར་བརྒྱ་རེ་སྤྲོས་པའི་འོད་ཟེར་རེའི་རྩེ་ན་སྔར་བཞིན་པདྨ་སྟོང་གསུམ་དང་བཅས་པ་རེ་རེ། དེས་མཚོན་ཏེ་ནམ་མཁའི་ཁམས་ཐམས་ཅད་ཁྱབ་པ་ཞིག་ལམ་གྱིས་བསམ། དེའང་ཆོས་ཐམས་ཅད་བདེན་སྟོང་སྒྱུ་མའི་འཕྲུལ་ལྟར་གདོད་ནས་གནས་པའི་གནད་ཀྱིས་དེ་དག་ཐམས་ཅད་གོ་སྐབས་ཡངས་པ་དངས་གསལ་འཇའ་ཚོན་གྱི་རང་བཞིན་དུ་གསལ་ལ་མ་འདྲེས་པར་བཀྲ་བ་ནི་དངོས་པོའི་མཆོག་ཡིན་ལ། འབུལ་ཡུལ་ཞིང་གི་མཆོག་རིགས་དང་དཀྱིལ་འཁོར་ཀུན་གྱི་བདག་པོ་རྗེ་བཙུན་བླ་མ་རྡོ་རྗེ་འཆང་ཆེན་པོ་དེ་ཉིད་ཀྱི་ཡེ་ཤེས་སྒྱུ་མའི་རོལ་པར་ཤར་བའི་སྐྱབས་ཡུལ་རྩ་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་ནོར་ལྷའི་ཚོགས་དང་བཅས་པ་རྣམས་ལ། བསམ་པའི་མཆོག་གཞན་དོན་གཉེར་དང་གུས་འདུན་རྩེ་གཅིག་པའི་ཡིད་ཀྱིས་ཡང་དག་པར་འབུལ་བར་བགྱི་ན་ཐུགས་བརྩེ་བས་བཞེས་ནས་བདག་གཞན་སེམས་ཅན་ཐམས་ཅད་ཀྱི་འགལ་རྐྱེན་སྡིག་སྒྲིབ་དག་ཅིང་། མཐུན་རྐྱེན་ཚོགས་གཉིས་རྫོགས་ནས་བཅུ་གསུམ་རྡོ་རྗེ་འཛིན་པའི་གོ་འཕང་ཐོབ་པར་བྱིན་གྱིས་བརླབ་ཏུ་གསོལ་སྙམ་པའི་ངང་ནས་འབུལ། མཐར་ཞིང་དང་བསམ་པ་དངོས་པོ་གསུམ་ལོགས་སུ་མ་གྲུབ་པར་སེམས་ཉིད་གསལ་སྟོང་ཟུང་འཇུག་གི་རོལ་པར་ཤེས་པའི་ལྟ་བས་རྒྱས་གདབ་པར་བྱའོ། །དེ་དག་ནི་རྗེ་ས་ཆེན་གྱིས་མཛད་པའི་དབང་བཞི་ངོ་སྤྲོད་ལས། ཞིང་དང་བསམ་པ་དངོས་པོ་གསུམ། །གཅིག་ཏུ་བསྲེས་ལ་གསོལ་བ་ཐོབ། །ཅེས་གསུངས་པའི་དགོས་དོན་ཡིན་ནོ་གསུངས། དེ་ལྟར་མཎྜལ་འབུལ་བའི་སྐབས་སུ་སྔར་བཤད་པ་ལྟར་གྱི་དམིགས་པ་སང་སང་ངེ་བའི་ངང་ནས་རྩེ་གཅིག་ཏུ་ཕུལ་ན་དངོས་སུ་དེ་ལྟར་ཕུལ་བ་དང་ཁྱད་པར་ཅུང་ཟད་ཙམ་ཡང་མེད་པའི་ཕྱིར་ཚོགས་མྱུར་དུ་རྫོགས་པར་འགྱུར་ཏེ། སྔོན་དབུལ་པོ་ཞིག་གིས་སངས་རྒྱས་འོད་སྲུང་དང་མཇལ་ཚེ་རྒྱུ་གཞན་མེད་པར་རྡེའུ་འགའ་ཞིག་ནོར་བུ་ཡིན་པར་དམིགས་ནས་ཕུལ་བའི་བསོད་ནམས་ཀྱིས་ཕྱིས་ཤཱཀྱ་ཐུབ་པའི་བསྟན་པ་ལ་སྐྱེས་མ་ཐག་རིན་པོ་ཆེའི་ཆར་བབ་ཅིང་བང་མཛོད་ཐམས་ཅད་རིན་པོ་ཆེས་གང་བ་སོགས་ངོ་མཚར་བ་དུ་མ་དང་བཅས་ཏེ་སྐྱེས་པས་ཁྱེའུ་ལྷ་ཡི་རིན་ཆེན་དུ་བཏགས། ནར་སོན་པ་ན་རབ་ཏུ་བྱུང་སྟེ་དགྲ་བཅོམ་པའི་འབྲས་བུ་ཐོབ་པར་གསུངས་པ་བཞིན་ནོ། །གཞན་དུ་སེམས་རྒྱ་ཡན་ལ་བཏང་སྟེ་ར་གན་གོར་མོ་ཞིག་གི་སྟེང་དུ་འབྲུ་ཇི་ཙམ་བླུགས་ཀྱང་ཚོགས་མི་རྫོགས་པའི་ཅིས་ཀྱང་མ་གཡེང་བ་གལ་ཆེ་གསུངས། ཚོགས་རྫོགས་པ་ལ་མཎྜལ་འདི་གཞན་ལས་ཁྱད་པར་དུ་འཕགས་པ་ཡིན་པའི་གནད་ཀྱིས་འགྲོ་མགོན་ཆོས་རྒྱལ་འཕགས་པས་མཎྜལ་སོ་བདུན་མ་འདི་མཛད་པའི་མཐུས་ཆོས་དང་སྲིད་ཀྱི་དཔལ་འབྱོར་ཐམས་ཅད་གངས་ཅན་འདི་ན་འགྲན་ཟླ་ཐམས་ཅད་དང་བྲལ་བར་གྱུར་པ་དང་། སོ་བདུན་མ་འདི་གྲུབ་མཐའ་རིས་མེད་དུ་ཁྱབ་པ་ཡིན་ཞེས་ངོར་ཆེན་རྡོ་རྗེ་འཆང་ཆེན་པོས་གསུངས་སོ། །དེ་ནས་མཎྜལ་ལག་པ་གཉིས་ཀྱིས་བཏེགས་ཏེ་སླར་ཡང་ཀུན་ཏུ་བཟང་པོའི་མཆོད་སྤྲིན་ལྟར་འབུལ་བའི་ཚིགས་བཅད་འདི་དག་ཚིག་རྗེས་དོན་བསྒོམ་པའི་སྒོ་ནས་བརྗོད་པར་བྱ་སྟེ། དེའང་སྒྲུབ་པ་པོ་གང་གི་ཡིད་ཀྱིས་སྤྲུལ་པའི་མཆོད་པའི་རྫས་རི་གླིང་ཉི་ཟླ་བྱེ་བ་ཕྲག་བརྒྱ་སོགས་ཞིང་ཁམས་རྒྱ་མཚོ་ལྟར་རྒྱ་ཆེ་བ་རྣམས་སུ་རྒྱ་མཚོའི་རྡུལ་གྱི་གྲངས་སྙེད་ཀྱི་རྒྱལ་སྲིད་བདུན་དང་། མཆོད་ལྷའི་ཚོགས་དང་། བཀྲ་ཤིས་རྫས་རྟགས་རིན་ཆེན་བདུན་སོགས་ལྷ་མིའི་དཔལ་འབྱོར་སྣ་ཚོགས་ཀྱི་མཆོད་པའི་སྤྲིན་ཕུང་བསམ་གྱིས་མི་ཁྱབ་པ་དག་གིས་རྣམ་པར་བརྒྱན་པ་ནི་ཞིང་ཁམས་གཅིག་ཡིན་ལ། དེ་ལས་འོད་ཟེར་བརྒྱ་འཕྲོས་པའི་རྩེ་མོར་འོག་ནས་འབྱུང་བ་ལྟར་གྱི་པདྨ་ལ་གནས་པའི་ཞིང་ཁམས་རེ་རེ། དེ་རྣམས་རེ་རེས་ཀྱང་འོད་ཟེར་བརྒྱ་བརྒྱ་འཕྲོས་པའི་རྩེ་མོར་པདྨ་དང་ཞིང་ཁམས་རེ་རེ་ཡོད་པས་མཚོན་ཏེ། དེ་ལྟ་བུའི་རྒྱན་གྱི་འོད་ཟེར་ཕྱོགས་བཅུར་འཕྲོས་པའི་འོད་ཟེར་གྱི་རྩེ་མོ་རྒྱ་མཚོ་ཡི་རྡུལ་གྱི་གྲངས་སྙེད་ཀྱི་རྩེ་མོར་རིན་པོ་ཆེ་ལས་གྲུབ་པའི་པདྨོ་རིན་པོ་ཆེའི་འོད་འབྱིན་པ་འདབ་མ་ཕྱོགས་ཀུན་ནས་རྒྱས་པའི་སྙིང་པོ་སྟོང་གསུམ་གྱི་ཁྱོན་དང་མཉམ་པ་ལ་རི་གླིང་ཉི་ཟླ་སོགས་ལྷ་དང་མི་ཡི་འདོད་པའི་ཡོན་ཏན་རྨད་དུ་བྱུང་བ་འདི་དག་ལས་འདོད་རྒུའི་དཔལ་འབྱོར་བསམ་གྱིས་མི་ཁྱབ་པ་འབྱུང་བ་ཅན་བྱེ་བ་ཕྲག་བརྒྱའི་གྲངས་ལྡན་རེ་རེ་ལེགས་པར་གནས་པ་བྱང་ཆུབ་སེམས་དཔའ་ཀུན་ཏུ་བཟང་པོའི་རྣམ་འཕྲུལ་ཇི་ལྟ་བ་བཞིན་དུ་སྤྲུལ་ཏེ། དེའང་གང་གིས་སྤྲུལ་ན་ཆོས་ཐམས་ཅད་རང་སེམས་གསལ་སྟོང་ཟུང་འཇུག་གི་རོལ་པ་ཡིན་པས་ཅི་ཡང་འཆར་དུ་རུང་བའི་རང་བཞིན་ཤེས་པའི་ཤེས་རབ་དང་། ཐབས་དད་པ་དང་སྙིང་རྗེ་ཆེན་པོས་འགྲོ་ཀུན་སྡུག་བསྔལ་ལས་བསྒྲལ་འདོད་གཉིས་ཟུང་དུ་འཇུག་པ་ཀུན་ནས་དགེ་བའི་སེམས་ཀྱིས་སྤྲུལ་པའི་མཆོད་སྤྲིན་གྱི་དངོས་པོ་རྣམ་པར་དག་པ་འདི། ཡུལ་ཆོས་ཀྱི་དབྱིངས་ཀྱིས་ཇི་ལྟར་ཁྱབ་པ་དེ་བཞིན་དུ་ཕྱོགས་བཅུའི་ནམ་མཁའི་ཁམས་ཀུན་ཀུན་ལ་ཁྱབ་ཅིང་། དུས་སེམས་ཅན་གྱི་ཁམས་དང་ཆོས་ཀྱི་དབྱིངས་ཀྱི་མཐའ་ཇི་སྲིད་དུ་གནས་པ་དེ་སྲིད་དུ་རྣམ་པར་གནས་པའི་སྒོ་ནས། ཞིང་གི་མཆོག་རིགས་དང་དཀྱིལ་འཁོར་ཀུན་གྱི་བདག་པོ་དཔལ་ལྡན་བླ་མ་རྡོ་རྗེ་འཆང་ཆེན་པོའི་ཡེ་ཤེས་གཅིག་པུའི་རྣམ་པར་རོལ་པ་ལས་བྱུང་བའི་ཆོས་ཀྱི་རྒྱལ་པོ་རྫོགས་པའི་སངས་རྒྱས་བཅོམ་ལྡན་འདས་རྣམས། འཁོར་རྒྱལ་བའི་སྲས་བྱང་ཆུབ་སེམས་དཔའི་ཚོགས་དང་། རང་རྒྱལ་དང་ཉོན་མོངས་པའི་དགྲ་ལས་རྣམ་པར་རྒྱལ་བ་དགྲ་བཅོམ་པ་དང་ཆོས་སྐྱོང་ནོར་ལྷའི་ཚོགས་ཀྱིས་ཀུན་ནས་བསྐོར་བའི་དཀྱིལ་འཁོར་མཁའ་ཁྱབ་ཏུ་བཞུགས་པ་རྣམས་ལ་དུས་དང་རྣམ་པ་ཀུན་ཏུ་མཆོད་པའི་ཚོགས་ཀྱིས་མཆོད་པ་ལགས་ན་ཐུགས་རྒྱུད་ཟག་མེད་ཀྱི་བདེ་བས་ཀུན་ནས་མཉེས་པར་གྱུར་ཅིག ཅེས་དང་། དུས་དེང་ནས་བཟུང་སྟེ་བྱང་ཆུབ་སྙིང་པོ་ལ་མཆིས་ཀྱི་བར་དུ། དངོས་པོ་བདག་གི་ལུས་དང་ལོངས་སྤྱོད་དང་དུས་གསུམ་དུ་བསགས་ཤིང་སོག་པར་འགྱུར་བའི་དགེ་བའི་དངོས་པོ་ཇི་སྙེད་མཆིས་པ་རྣམས། ཆེད་དུ་བྱ་བ་སེམས་ཅན་ཀུན་གྱི་གནས་སྐབས་དང་མཐར་ཐུག་གི་དོན་རྒྱུན་མི་འཆད་པར་བགྱིད་པར་ནུས་པ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ་བའི་ཕྱིར། ཚུལ་སྒོ་གསུམ་གུས་པ་ཆེན་པོས། ཞིང་བླ་མ་རྒྱལ་བ་སྲས་སློབ་དང་བཅས་པ་ཁྱེད་རྣམས་ལ་དབུལ་བར་བགྱི་ན། སེམས་ཅན་ཐམས་ཅད་ལ་ཉིན་མཚན་དུས་དྲུག་དུ་ཐུགས་རྗེ་ཆེན་པོས་ཀུན་ནས་གཟིགས་པའི་སྤྱན་དང་ལྡན་པ་གང་ལ་ཡོན་ཕུལ་ན་ཕན་བདེའི་དཔལ་མི་ཟད་པར་འབྱུང་བའི་ཡོན་གནས་དམ་པར་གྱུར་པ་ཁྱེད་རྣམས་ཀྱིས། བདག་ལ་བརྩེ་བར་ཉེར་དགོངས་ཏེ། བདག་གི་མཆོད་པའི་ཚོགས་འདི་དག་བཞེས་སུ་གསོལ་བཞེས་ནས་སྒྲིབ་གཉིས་བྱང་ཞིང་ཚོགས་གཉིས་རྫོགས་པ་སོགས་འཕྲལ་དང་ཡུན་དུ་བདག་དང་སེམས་ཅན་ཐམས་ཅད་ཀྱི་རྒྱུད་བྱིན་གྱིས་བརླབ་ཏུ་གསོལ། ཞེས་པ་རྣམས་ཀྱི་དོན་དྲན་བཞིན་དུ་བརྗོད་པར་བྱའོ། །ཨོཾ་ནི་ཚོགས་གཉིས་ཀྱི་ནོར་སྟེར་བ་གུ་རུ་བླ་མ་བུདྡྷ་སངས་རྒྱས་བོ་དྷི་སཏྭ་བྱང་ཆུབ་སེམས་དཔའ་ས་པ་རི་ཝཱ་ར་འཁོར་དང་བཅས་པ་རཏྣ་མཎྜལ་རིན་ཆེན་དཀྱིལ་འཁོར་པཱུ་ཛ་མཆོད་པ་མེ་གྷ་སྤྲིན་ས་མུ་དྲ་རྒྱ་མཚོ་སྥ་ར་ཎ་འཕྲོ་བ་ས་མ་ཡ་དམ་ཚིག་ཧཱུྃ་ནི་སྡུག་བསྔལ་འཇོམ་པའི། དོན་གཉིས་ལྷུན་གྲུབ་སངས་རྒྱས་ཏེ། །དེ་ཡང་ཚོགས་གཉིས་རྫོགས་པས་ཐོབ། །ཐབས་ལ་མཁས་ན་ཚོགས་མྱུར་རྫོགས། །དེས་ན་ཚུལ་འདིར་བརྩོན་པར་རིགས། །ཞེས་པ་འདི་ནི་དོན་གྱི་སླད་དུ་མཚན་ནས་སྨོས་ཏེ་སྐྱབས་མཆོག་རྡོ་རྗེ་འཆང་ཆེན་པོ་ངག་དབང་ལེགས་པ་དཔལ་བཟང་པོའི་ཞལ་སྔ་ནས་སྨིན་གྲོལ་རབ་འཕེལ་གླིང་དུ་གསུང་ངག་རིན་པོ་ཆེ་གསུང་བཤད་ཞིབ་རྒྱས་ཀྱི་སྒོ་ནས་སྐལ་ལྡན་གྱི་སློབ་མའི་ཚོགས་ལ་དགའ་སྟོན་གནང་སྐབས་མཆེད་གྲོགས་འགས་བསྐུལ་ངོར་རྟགས་ཙམ་འཛིན་པའི་དགེ་སློང་འཇམ་དབྱངས་ཀུན་དགའ་རྣམ་རྒྱལ་གྱིས་རྗེ་བླ་མའི་གསུང་གང་ཟིན་བྲིས་པའི་དགེ་བ་འདིས་ཀྱང་ཚེ་རབས་ཐམས་ཅད་དུ་དཔལ་ལྡན་བླ་མ་དམ་པས་རྗེས་སུ་འཛིན་པ་དང་། དོན་ཡོད་རྣམ་བཞིས་བླ་མ་མཉེས་པར་བྱས་ནས་བཀའ་བཞིན་སྒྲུབ་ནུས་པར་གྱུར་ཅིག། །།མངྒལཾ།། །།དགེའོ།། །།དགེའོ།། །།